Tylo voeg daad by woord - People - Windhoek Express
Monday, May 27th, 2019 13:57:08
Klein gebaar gaan ver
Tylo Blaauw tydens een van haar uitstappies na Senior Park. Foto My Zone
Mej. Windhoek Gymnasium het 'n hart vir bejaardes en kinders.
Wat vir een tiener begin het as ’n geleentheid om aandag aan die inwoners van Senior Park te skenk, het nou in ’n groot gemeenskapsprojek ontaard.
Tylo Blaauw, Mej. Windhoek Gimnasium 2018, het die bejaardes van die outehuis kort voor Kersfees verlede jaar vir die eerst keer ontmoet. “Ons het lekker tee gedrink en koekies geëet,” vertel sy. Volgens haar het ons soveel te leer by ouer mense en is dit noodsaaklik dat hulle weet hoe belangrik hulle nog in die gemeenskap is.
Die lekkerste was om almal se stories te luister, “van die al die goeie dae”, lag sy.
Tylo is nou juis besig om geld in te samel sodat ’n lugverkoeler in die eetsaal ingebou kan word. “Dit is verskriklik warm en hulle bring soveel tyd in die saal deur, ek glo dit sal in hulle behoeftes voorsien.”
Meer as N$30 000 is reeds vir die projek ingesamel. “Ek is baie dankbaar vir almal wat hul harte oopgemaak het om hierdie projek te ondersteun,” sê sy.
Die kwotasie wat sy ontvang het om die lugverkoeler te installeer, was N$30 000 en sy gaan die geld wat oorbly slim gebruik. “Ek gaan ’n spesiale dag vir die oumense reël en hulle bietjie bederf,” vertel sy. Sy is ook besig om ’n lys van benodighede saam te stel om seker te maak hulle het alles wat hul nodig het.
Tylo is nie net betrokke by Senior Park nie. Haar ander liefdadigheidsprojekte sluit die Dierebeskermingsvereniging van Windhoek in, sowel as die Boomerang Kleuterskool in Katutura.